OB-hoof bedankArgieffoto Adv. Louisa Zondo, die uitvoerende hoof van die openbare beskermer se kantoor, het bedank skaars twee maande nadat sy in dié pos aangestel is. Oupa Segalwe, hoof van kommunikasie by die openbare beskermer, het Woensdag bevestig Zondo het bedank. “Sy voer aan die rede vir haar besluit is persoonlik en het uitdruklik melding gemaak dat sy na haar gesondheid moet omsien,” het Segalwe gesê. Volgens Kgalalelo Masibi, die OB se woordvoerder, was Zondo die meeste van die tyd afsiek sedert sy die leisels op 15 Augustus van haar voorganger, Maria du Toit, oorgeneem het. Zondo is deur die voormalige OB, adv. Thuli Madonsela, aangestel. Madonsela is sedertdien deur adv. Busisiwe Mkhwebane opgevolg. Segalwe het gesê Zondo het reeds haar kennisgewing ingedien en verlaat haar pos einde November. Hy het namens die OB se kantoor Zondo voorspoed vir die toekoms toegewens.